## Pravilnik o radnom vremenu u zdravstvenim ustanovama koje imaju sklopljeni ugovor o provođenju zdravstvene zaštite sa Hrvatskim zavodom za zdravstveno osiguranje

### NN 87/2002 (23.7.2002.), Pravilnik o radnom vremenu u zdravstvenim ustanovama koje imaju sklopljeni ugovor o provođenju zdravstvene zaštite sa Hrvatskim zavodom za zdravstveno osiguranje

# MINISTARSTVO ZDRAVSTVA

1460

Na temelju članka 103. stavka 8. Zakona o
zdravstvenoj zaštiti (»Narodne novine« br. 1/97 – pročišćeni tekst, 111/97,
95/00 i 129/00) ministar zdravstva donosi

## PRAVILNIK

### O RADNOM VREMENU U ZDRAVSTVENIM USTA­NOVAMA KOJE IMAJU SKLOPLJENI UGOVOR O PROVOĐENJU ZDRAVSTVENE ZAŠTITE SA HRVAT­SKIM ZAVODOM ZA ZDRAVSTVENO OSIGURANJE

Članak
1.

Ovim
Pravilnikom uređuje se raspored radnog vremena te početak i završetak radnog
vremena u zdravstvenim ustanovama koje imaju sklopljeni ugovor o provođenju
zdravstvene zaštite sa Hrvatskim zavodom za zdravstveno osiguranje (u daljnjem
tekstu: Zavod).

Članak
2.

Raspored
radnog vremena, a posebno početak i završetak radnog vremena utvrđuje se općim
aktom zdravstvene ustanove iz članka 1. ovoga Pravilnika, u skladu s ovim
Pravilnikom i drugim propisima, vodeći računa o djelatnosti ustanove, procesu
rada u pojedinim njezinim dijelovima, godišnjem dobu te potrebama osiguranih
osoba Zavoda (u daljnjem tekstu: osigurane osobe) uz poštivanje načela
kontinuiranosti, učinkovitosti i dostupnosti zdravstvene zaštite.

Određivanje
početka i kraja radnog vremena u pojedinim dijelovima zdravstvene ustanove kao
i preraspodjelu radnog vremena kada se za to ukaže potreba provodi ravnatelj
ustanove.

Članak
3.

Raspored
radnog vremena od 40 sati tjedno, odnosno odgo­varajućeg ukupnog mjesečnog
fonda sati u zdravstvenim ustanovama mora biti utvrđen tako da osigurava
dostupnost zdrav­stvene zaštite osiguranim osobama tijekom svih dana u tjednu.

Iznimno
od stavka 1. ovoga članka, u ordinacijama primarne zdravstvene zaštite ne mora
se osigurati redoviti rad nedjeljom i blagdanom ako je to područje pokriveno
jednim od oblika organizirane stalne hitne zdravstvene službe.

Članak
4.

Pri
utvrđivanju početka i kraja redovitog radnog vremena, osim stalnih dežurstava
ili pripravnosti u određenim zdravstvenim ustanovama, ravnatelji trebaju uzeti
u obzir i strukturu stanov­ništva s obzirom na dob, spol, vrstu zaposlenja i
pobol, prometne i zemljopisne značajke područja te osobitosti sezonskog pove­ćanja
broja stanovništva.

Članak
5.

U
ustanovama primarne zdravstvene zaštite redoviti rad ordinacija organizira se
svakim radnim danom u tjednu, a subotom mora redovito raditi najmanje jedna četvrtina
od ukupnog broja ordinacija svake pojedine struke primarne zdravstvene zaštite
(opće ili obiteljske medicine, stomatologije, ginekologije i pedijatrije). Rad
subotom ulazi u tjednu normu od 40 radnih sati, odnosno u ukupni mjesečni fond
sati, a organizira se preraspodjelom redovitog radnog vremena u tijeku jednog
mjeseca.

Za
vrijeme korištenja dana tjednog odmora, bolovanja ili edukacije, ako taj dan
pada na radni dan, bolesnika preuzima drugi zdravstveni radnik prema rasporedu
naznačenom na vratima svake ordinacije.

Članak
6.

U
ordinacijama primarne zdravstvene zaštite u kojima rade radnici koji ne
obavljaju kućne posjete, norma od 40 sati tjedno, odnosno odgovarajući fond
sati mjesečno obavlja se tako da rad kroz cijelu godinu počinje u 7.00 sati i
završava u 14.30 sati u prijepodnevnoj smjeni. Poslijepodnevna smjena počinje
radom u 13.00 sati i završava u 20.30 sati. Ako u istoj ordinaciji rade dva
tima, tada poslijepodnevna smjena započinje u 13.30 sati i završava u 21.00
sat. Vrijeme od 13.30 do 14.30 sati služi za završetak rada prijepodnevne
smjene i pripremu rada poslijepodnevne smjene.

Rad
u smjenama organizira se pravilnom svakodnevnom izmjenom po načelu izmjene
parnih i neparnih datuma u mjesecu. Ako u ordinaciji radi liječnički tim sam,
tada je dužan organizirati rad prema odredbi stavka 1. ovoga članka s obvezom
da najmanje dva radna dana u tjednu radi u poslijepodnevnoj smjeni.

Ostatak
od 2,5 sata tjedno do punog mjesečnog fonda sati preraspodjeljuje se na rad
subotama prema odredbi stavka 1. članka 5. ovoga Pravilnika.

Članak
7.

U
ordinacijama primarne zdravstvene zaštite u kojima radnici osim rada u
ordinaciji obavljaju i kućne posjete, kroz cijelu godinu radno vrijeme u
ordinaciji počinje u 7.00 sati i završava u 13.30 sati u prijepodnevnoj smjeni.
Kućni posjeti obavljaju se od 13.30 sati do 14.30 sati. U poslijepodnevnoj
smjeni radno vrijeme u ordinaciji počinje u 13.00 sati i završava u 19.30 sati.
Kućni posjeti obavljaju se od 19.30 sati do 20.30 sati. Ako u istoj ordinaciji
rade dva tima, tada vrijeme od 13.00 do 13.30 sati služi za završetak rada
prijepodnevne smjene i pripremu rada poslijepodnevne smjene.

Rad
u smjenama organizira se pravilnom svakodnevnom izmjenom po načelu izmjene
parnih i neparnih datuma u mjesecu. Ako u ordinaciji radi liječnički tim sam,
tada je dužan organizirati rad prema odredbi stavka 1. ovoga članka s obvezom
da najmanje dva radna dana u tjednu radi u poslijepodnevnoj smjeni.

Ostatak
od 2,5 sata tjedno do punog mjesečnog fonda sati preraspodjeljuje se na rad
subotom prema odredbi stavka 1. članka 5. ovoga Pravilnika.

Članak
8.

Za
djelatnost patronaže u domovima zdravlja početak radnog vremena određuje se u
7.30 sati, a završetak u 15.30 sati.

Priprema
za rad traje 30 minuta na početku radnog vremena, a ostatak radnog vremena su
patronažni posjeti. Na kraju radnog vremena podnose se izvješća o posjetima
voditelju patronaže.

Članak
9.

Radno
vrijeme u specijalističkim ordinacijama u domovima zdravlja kao i u jedinicama
u kojima se obavlja fizikalna terapija i drugi oblici rehabilitacije, ljekarničkim
jedinicama i medicinsko-biokemijskom laboratoriju mora se organizirati sukladno
član­ku 6. ovoga Pravilnika.

Radno
vrijeme u drugim službama domova zdravlja mora se organizirati tako da se
prilagodi potrebama ostalih službi doma zdravlja i stanovništva. U ovim službama
potrebno je preraspodjelom radnog vremena održavati subotama barem najnužniji
dio aktivnosti.

Članak
10.

Radno
vrijeme u ordinacijama primarne zdravstvene zaštite koje imaju sklopljen ugovor
sa Zavodom, kao i u ordinacijama domova zdravlja u kojima je ugovoren zakup na
temelju Pravilnika o uvjetima za davanje u zakup zdravstvenih ustanova primarne
zdravstvene zaštite i lječilišta (»Narodne novine« br. 6/96, 29/97, 1/98,
45/99, 121/99 i 112/00) mora biti organizirano najmanje kao radno vrijeme iz članka
6. i 7. ovoga Pravilnika.

Zdravstveni
radnici iz ordinacija navedenih u stavku 1. ovoga članka dužni su sudjelovati u
službi hitne medicinske pomoći ako je, na temelju ugovora sa Zavodom, obavlja
dom zdravlja na čijem se području nalazi njihova ordinacija, odnosno s kojim su
sklopili ugovor o zakupu prostora.

Za
organiziranje radnog vremena i službe hitne medicinske pomoći iz stavka 1. i 2.
ovoga članka nadležan je ravnatelj doma zdravlja.

Članak
11.

Početak
rada u bolničkim i polikliničkim ustanovama radnim danom određuje se u 08.00
sati, a završetak u 16.00 sati.

Iznimno,
u razdoblju od 1. srpnja do 31. kolovoza rad u bolničkim i polikliničkim
ustanovama počinje u 07.00 sati i završava u 15.00 sati za jutarnju smjenu. Za
posebne potrebe rada početak radnog vremena prilagođava se potrebama
organizacije rada prema načelima kontinuiranosti, učinkovitosti i dostupnosti
zdravstvene zaštite stanovništva.

Posebni
uvjeti rada (dežurstvo, pripravnost) utvrđuju se ugovorom sa Zavodom.

Rad
subotom u bolničkim i polikliničkim ustanovama organizira se preraspodjelom
radnog vremena.

Članak
12.

Iznimno
od odredbi ovog Pravilnika, u slučaju nastupa posebnih okolnosti koje nalažu
drukčiji raspored radnog vremena zdravstvenih ustanova ili radnika, ministar
zdravstva može odrediti i drukčiji početak i završetak radnog vremena, kao i
drukčiju preraspodjelu radnog vremena, do isteka posebnih okolnosti.

Članak
13.

Obavijest
o početku i završetku radnog vremena pojedinih ustanova ustrojbenih jedinica
ustanova, službi i ordinacija mora biti vidljivo i čitko označena na ulaznim
vratima ustanove, odnosno ordinacije.

Provjeru
pridržavanja radnog vremena redovito provodi voditelj ustrojbene jedinice i
ravnatelj ustanove.

Članak
14.

Nepoštivanje propisanog radnog vremena i
odredaba ugovora sa Zavodom o posebnim uvjetima rada iz članka 11. stavka 3.
ovoga Pravilnika predstavlja težu povredu radne dužnosti zdravstvenih radnika.

Članak
15.

Zdravstvene
ustanove dužne su donijeti opći akt o početku, završetku i preraspodjeli radnog
vremena u roku 30 dana od dana stupanja na snagu ovoga Pravilnika.

Ravnatelj ustanove dužan je u roku od 60 dana od
dana stupanja na snagu ovoga Pravilnika pisanim aktom odrediti početak i završetak
radnog vremena svakom voditelju službe u bolničkim i polikliničkim ustanovama
te svakom zdravstvenom radniku u domovima zdravlja.

Članak
16.

Stupanjem
na snagu ovoga Pravilnika prestaje važiti Pravilnik o radnom vremenu u
zdravstvenim ustanovama (»Narodne novine« br. 38/97 i 77/99).

Članak
17.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
011-01/02-01/0158
Urbroj: 534-02-30-02-0001
Zagreb, 16. srpnja 2002.

Ministar
**mr. sc. Andro Vlahušić, dr. med. v. r**

Pravilnik, NN 87/2002-1460